Jong pa sterf weens "hoofpyn" nadat hy pasgebore seuntjie vasgehou het | Maroela Media
Jong pa sterf weens "hoofpyn" nadat hy pasgebore seuntjie vasgehou het
Josh en Erica Robison
'n Foto van Josh en sy babaseuntjie volg onderaan die berig. Josh Robison (24), 'n jong pa van Utah in Amerika, is dood ure nadat hy sy pasgebore seuntjie vir die eerste keer vasgehou het.
Robison, 'n student aan Brigham Young University, het gedink hy het net 'n gewone hoofpyn terwyl hy sy seuntjie, Logan, vashou het. Hy het egter skielik in 'n koma verval en nooit weer wakker geword nie. Sy lewensondersteuningsmasjiene is Vrydagaand afgeskakel.
Hy en Erica was 18 maande lank getroud toe hy op Dankseggingsdag siek geword het terwyl hulle by sy ouers in Fillmore gekuier het. Hy het griepsimptome gehad en dokters het bevind dat hy 'n infeksie onder lede het wat tot by sy hartklep versprei het, maar wat behandel kan word.
Ná die operasie het hy begin aansterk en hy was Donderdag in die wolke oor sy seun se geboorte. Maar nadat hy Logan vasgehou het, het hy begin kla van 'n hoofpyn.
"Ons het hom vir 'n breinskandering geneem en hy het sy bewussyn verloor," het sy ma Jodi aan KSL gesê. Die skandering het bevind dat hy bloeding op die brein het. Hy is na die teater gehaas, maar dokters het tevergeefs probeer om sy lewe te red.